Tarybos reglamentas (EEB) Nr. 678/87
1987 m. sausio 26 d.
dėl 1983 m. Tarptautiniu kavos susitarimu nustatyto kilmės sertifikatų sistemos taikymo, kai kvotos yra sustabdytos
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į 1982 m. vasario 5 d. Tarybos reglamentą (EEB) Nr. 288/82 dėl bendrųjų importo taisyklių [1] su paskutiniais pakeitimais, padarytais Reglamentu (EEB) Nr. 899/83 [2], ypač į jo 16 straipsnio 1 dalies b punktą,
atsižvelgdama į Komisijos pasiūlymą,
kadangi, remiantis Sprendimu 83/539/EEB [3], Bendrijoje laikinai taikomas 1983 m. Tarptautinis kavos susitarimas nuo jo laikino įsigaliojimo 1983 m. spalio 1 d.;
kadangi Reglamentu (EEB) Nr. 3671/83 [4] įdiegta 1983 m. Tarptautiniame kavos susitarime nustatyta kilmės sertifikatų sistema tais atvejais, kai kvotos galioja;
kadangi Tarptautinės kavos organizacijos valdyba nustatė kilmės sertifikatų sistemos taikymo pagal susitarimą, kai kvotos yra sustabdytos, taisykles;
kadangi Reglamentu (EEB) Nr. 2686/76 [5] nustatytos taisyklės dėl 1976 m. Kavos susitarimu nustatytos kilmės sertifikatų sistemos buvo pakeistos pirmiau minimomis taisyklėmis; kadangi Reglamentą (EEB) Nr. 2686/76 reikia panaikinti;
kadangi būtina imtis atitinkamų priemonių naujajai sertifikatų sistemai įgyvendinti Bendrijoje ir užtikrinti, kad ji būtų taikoma nediskriminuojant Bendrijos importuotojų;
kadangi, siekiant garantuoti veiksmingą sistemos administravimą ir patikslinti reglamento taikymo periodus bei siekiant atitikti šio reglamento priedo 11 taisyklės ir Reglamento (EEB) Nr. 3761/83 priedo 17 taisyklės reikalavimus, būtina nustatyti, kad Komisija, remdamasi Tarptautinės kavos organizacijos kompetentingų institucijų sprendimais, ir tuo metu, kai kvotos yra sustabdytos arba pakartotinai įdiegtos, nurodytų datą, nuo kurios įsigalioja arba baigia galioti atitinkamos priemonės,
PRIĖMĖ ŠĮ REGLAMENTĄ:
1 straipsnis
Siekiant įgyvendinti 1983 m. Tarptautinį kavos susitarimą, taikomos Tarptautinės kavos organizacijos valdybos priimtos kilmės sertifikatų sistemos taikymo, kai kvotos sustabdytos, taisyklės, kurios pateikiamos šio reglamento priede.
2 straipsnis
Susitarime nustatytų sertifikatų pateikti nereikia importuojant į Bendriją kavą ir kavos ekstraktus, esencijas arba koncentratus, nurodytus Bendrojo muitų tarifo paantraštėse 09.01 A ir 21.02 A, kilusius arba atvežamus iš minėtą susitarimą pasirašiusių arba kitų šalių.
3 straipsnis
Susitarime nustatytų sertifikatų pateikti nereikia eksportuojant iš Bendrijos kavą ir kavos ekstraktus, esencijasarba koncentratus, nurodytus Bendrojo muitų tarifo 09.01 ir 21.02 paantraštėse, kilusius arba atvežamus iš minėtą susitarimą pasirašiusių arba kitų šalių.
4 straipsnis
Komisija nurodo datą, nuo kurios įsigalioja arba baigia galioti šiame reglamente nustatytos priemonės.
5 straipsnis
Reglamentas (EEB) Nr. 2686/76 panaikinamas.
6 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. sausio 26 d.